ЦIыху куэд щопэкIу
Iуащхьэмахуэ муниципальнэ щIыналъэм и пресс-IуэхущIапIэм и унафэщI Тарим Алисэ хъыбар къызэрыдигъэщIамкIэ, гъатхэм и «гуащIэгъуэ» мы махуэхэми Бахъсэн и псыхъуащхьэхэм куэду уащрохьэлIэ лыжэрэ сноубордхэмкIэ къэжыхьыныр зи щIасэхэм.
Азау хуейм икIыу бгыжьым дэзышей кIапсэ гъуэгу псори мэлажьэ. «Iуащхьэмахуэ курорт» АО-м и лэжьакIуэхэм «Мир — Кругозор», «Гарабаши — Мир» лыжэ къежэхыпIэхэр зыхуей хуагъазэ, лъагъуэхэр ягъэкъабзэ, къегъэлакIуэхэри бэлэрыгъыркъым.
Къыхэгъэщыпхъэщ, мы зэманым курортым сыт и лъэныкъуэкIи зэрызиужьым къыхэкIыу, Iуащхьэмахуэ лъапэ гъэм и сыт хуэдэ лъэхъэнэми зыщызыгъэпсэхухэр кIуэ пэтми нэхъыбэ зэрыхъур. Альпинистхэр бгым нэхъ щыдэкI гъэмахуэр къэблэгъами, метр 3847-м ищхьэкIэ щыIэ джабэ нэкIухэм, зэрыхуагъэфащэмкIэ, лыжэхэмрэ сноубордхэмкIэ къыщажыхьын щIэх щагъэтынукъым. Спортым и щIымахуэ лIэужьыгъуэхэм дихьэххэр мы махуэхэми Iуащхьэмахуэ лъапэ кIуэныр и фIыгъэщ бгы уардэм и Iэшэлъашэм щIэх-щIэхыу икIи Iуву уэс къызэрыщесым. А щIыпIэм туристхэр тыншу негъэс Европэ псом щынэхъ лъагэ дыдэ кIапсэ гъуэгум.
Iуащхьэмахуэ лъапэ и хьэщIэщхэми цIыху куэд щопэкIу. Абы зыщызыгъэпсэхухэм мымащIэу яхэтщ ди къэралым и щыхьэр Мэзкуу и мызакъуэу, ди гъунэгъу щIыналъэхэми къикIахэр.
КЪУМАХУЭ Аслъэн.
